Jelgavā

Datums skatāms laika zīmogā Nr.JNP/3-18/24/308

Uz 13.02.2024. Nr.JNP/3-16/24/409

Latvijas Daudzbērnu ģimeņu apvienības

valdes priekšsēdētājai E.Treijai

***Par pašvaldības brīvprātīgajām iniciatīvām***

Atbildot uz Jūsu 2024.gada 13.februāra vēstuli Nr.V40-02/2024 (Jelgavas novada pašvaldībā reģistrēta ar Nr.JNP/3-16/24/409) vēlamies informēt, ka 2023.gada 28.decembrī ar Jelgava novada domes lēmumu Nr.36 ir pieņemti Jelgavas novada pašvaldības (turpmāk- Pašvaldība) saistošie noteikumi Nr.20 “Par Jelgavas novada pašvaldības brīvprātīgās iniciatīvas pabalstiem” (turpmāk – Noteikumi) (<https://likumi.lv/ta/id/349451-par-jelgavas-novada-pasvaldibas-brivpratigas-iniciativas-pabalstiem>). Šajos Noteikumos ir noteikti šādi pabalstu (turpmāk – Pabalsts) veidi:

1. Pabalsts bērna piedzimšanas gadījumā;

2. Pabalsts daudzbērnu ģimenei;

3. Pabalsts par bērniem, kas neapmeklē pirmsskolas izlītības iestādi;

4. Pabalsts par bērnu vispārējās pamata vai vidējās izglītības apguvei privātā izglītības iestādē;

5. Pabalsts par aizbildnībā esošu bērnu;

6. Pabalsts par aizgādnībā esošo personu.

Pabalstu bērna piedzimšanas gadījumā var saņemt viens no bērna likumiskajiem pārstāvjiem, tai skaitā, aizbildnis vai audžuvecāks, kurš savu dzīvesvietu un bērna pirmreizējo dzīvesvietu ir deklarējis Pašvaldības administratīvajā teritorijā. Pabalsta apmēru nosaka, ņemot vērā Pabalsta pieprasītāja bērnu skaitu, kas dzīvo vienā mājsaimniecībā ar Pabalsta pieprasītāju. Pabalsta apmērs:

1. 100,00 *euro* (viens simts *euro*) apmērā par pirmo bērnu;

2. 160,00 *euro* (viens simts sešdesmit *euro*) apmērā par otro bērnu;

3. 290,00 *euro* (divi simti deviņdesmit *euro*) apmērā par trešo bērnu;

4. 430,00 *euro* (četri simti trīsdesmit *euro*) apmērā par ceturto bērnu;

5. par katru nākamo bērnu ģimenē Pabalsta bērna piedzimšanas gadījumā apmērs palielinās par 150,00 *euro* (viens simts piecdesmit *euro*).

Ja pirmdzimtie ir dvīņi, Pabalsta apmērs ir 150,00 *euro* (viens simts piecdesmit *euro*) apmērā par katru bērnu. Savukārt, ja ģimenē vienās dzemdībās piedzimst trīs un vairāk bērni, Pabalsta apmēru, nosaka ar atsevišķu Jelgavas novada domes lēmumu.

Pabalstu daudzbērnu ģimenei ir tiesības saņemt, ja tās aprūpē ir vismaz trīs bērni, tai skaitā audžuģimenē vai aizbildnībā esoši bērni un pilngadīgas personas, kuras nav sasniegušas 24 gadu vecumu, ja tās iegūst vispārējo, profesionālo, augstāko izglītību vai uzrāda derīgu Latvijas Goda ģimenes apliecību un viena daudzbērnu ģimenes likumiskā pārstāvja, tai skaitā, aizbildņa vai audžuvecāka un vismaz trīs ģimenes apgādībā esošo bērnu, deklarētā dzīvesvieta ir Pašvaldības administratīvajā teritorijā. Ir noteikti vairāki pabalsta veidi, kuri tiek piešķirti esošā kalendārā gada ietvaros:

1. līdz 15,00 *euro* (piecpadsmit *euro*) mēnesī katram bērnam profesionālās ievirzes izglītības, interešu izglītības programmu dalības maksas segšanai un privātprakses pedagoga nodarbību maksas segšanai. Pabalsts tiek piešķirts, ja profesionālās ievirzes izglītības, interešu izglītības programmas un privātprakses pedagoga darbība ir atbilstoša [Izglītības likumam](https://likumi.lv/ta/id/50759-izglitibas-likums);
2. līdz 80,00 *euro* (astoņdesmit *euro*) katram bērnam ar veselības aprūpi (ārstēšanās, medicīniskā diagnostika, medicīniskās manipulācijas, medicīnisko ierīču iegāde, zobārstniecība, briļļu iegāde un vakcinācija) saistīto izdevumu daļējai segšanai;
3. 50,00 *euro* (piecdesmit *euro*) gadā katram bērnam mācību gada uzsākšanai izglītības iestādē. Pabalstu pieprasa laika periodā no 1. augusta līdz 30. novembrim.

Tiesības saņemt Pabalstu par aizbildnībā esošu bērnu ir personai, kuru Jelgavas novada Bāriņtiesa (turpmāk – Bāriņtiesa) ir iecēlusi par aizbildni vai pagaidu aizbildni (turpmāk – Aizbildnis) bārenim vai bez vecāku aizgādības palikušam bērnam gadījumos, kad bērna deklarētā dzīvesvieta ir Pašvaldības administratīvajā teritorijā un lēmumu par Aizbildņa iecelšanu bērnam pieņēmusi Bāriņtiesa vai bērnam deklarētā dzīvesvieta līdz aizbildnības nodibināšanai ir bijusi Pašvaldības administratīvā teritorija. Tiesības saņemt Pabalstu par aizgādnībā esošu personu ir personai, kura ir iecelta par aizgādni vai pagaidu aizgādni personai, kuras deklarētā dzīvesvieta ir Pašvaldības administratīvajā teritorijā. Pašvaldība 2024.gadā aizbildņiem un aizgādņiem ir paaugstinājusi pabalsta apmērus.

Kā vienu no papildu pakalpojumiem varam minēt, ka Jelgavas novada Sociālais dienests nodrošina psihosociālo atbalstu (sociālais darbinieks, psihologs) jebkurai ģimenei ar bērniem, kurām tā nepieciešama, neatkarīgi no bērnu skaita ģimenē.

Attiecībā uz līdzfinansējumu izglītojamo ēdināšanai un pārvadāšanai 2024.gadā nav veiktas izmaiņas saistošajos noteikumos. Spēkā ir esošie saistošie noteikumi Nr.23 “Par braukšanas maksas atvieglojumiem un transporta izdevumu segšanas kārtību izglītojamajiem Jelgavas novadā” [https://likumi.lv/ta/id/334263-par-brauksanas-maksas-atvieglojumiem-un-transporta-izdevumu-segsanas-kartibu-izglitojamajiem-jelgavas-novada un Nr.27](https://likumi.lv/ta/id/334263-par-brauksanas-maksas-atvieglojumiem-un-transporta-izdevumu-segsanas-kartibu-izglitojamajiem-jelgavas-novada%20un%20Nr.27) “Par izglītojamo ēdināšanas maksas atvieglojumiem Jelgavas novada pašvaldības dibinātajās izglītības iestādēs” <https://likumi.lv/ta/id/334938-par-izglitojamo-edinasanas-maksas-atvieglojumiem-jelgavas-novada-pasvaldibas-dibinatajas-izglitibas-iestades>.

Jelgavas novadā vispārizglītojošo izglītības iestāžu izglītojamiem neatkarīgi no ģimenes statusa interešu izglītība ir bezmaksas. Ikvienā izglītības iestādē interešu izglītības pulciņu skaits, atkarībā no skolēnu skaita, svārstās no 10 – 23 pulciņiem.

Saistošie noteikumi Nr.21 “Par līdzfinansējumu Jelgavas novada pašvaldības profesionālās ievirzes izglītības iestādēs” (<https://likumi.lv/ta/id/329016-par-lidzfinansejumu-jelgavas-novada-pasvaldibas-profesionalas-ievirzes-izglitibas-iestades>) nosaka atvieglojumus izglītojamiem no daudzbērnu ģimenēm 100% apmērā. Jelgavas novadā ir divas mūzikas un mākslas skolas un viena mūzikas skola, kas atrodas dažādās novada pusēs, turklāt Jelgavas novada Mūzikas un mākslas skolai ir 8 mācību punkti, kas izvietoti Pašvaldības vispārizglītojošo skolu telpās.

Jelgavas novadā, tāpat kā visā Latvijā, kopš 2018.gada darbojas valsts kultūrizglītības programma “Latvijas skolas soma”, kas neatkarīgi no ģimenes statusa, apmeklētās izglītības iestādes vai deklarētās dzīves vietas ikvienam izglītojamajam nodrošina vismaz divus kultūras pasākumus mācību gadā bez maksas. Pasākumu satura izvēlē sadarbībā ar klases audzinātāju ir aicināti iesaistīties arī vecāki.

Pašvaldības brīvprātīgās iniciatīvas pabalsti, kuri ir minēti Jūsu vēstulē, tiek piešķirti ģimenēm pamatojoties uz viņu statusu- daudzbērnu ģimene- nevis uz materiālās situācijas izvērtējumu.

Vēlamies uzsvērt, ka atbalsts daudzbērnu ģimenēm 2024.budžeta gadā nav samazinājies. Jelgavas novada pašvaldība priecājas un lepojas par katru ģimeni, kura ir izvēlējusies Jelgavas novada administratīvo teritoriju par savu dzīvesvietu.

Pašvaldības pārstāvji ir atvērti dialogam un sadarbībai. Pateicamies par izrādīto interesi.

Izpilddirektore Līga Lonerte

A.Akermane

63013091